Klasa: 003-06/20-01/01

Ur. Broj: 2167-01-20-2

Poreč, 01. srpnja 2020.god.

Na temelju članka 63. Statuta Turističko-ugostiteljske škole Antona Štifanića Poreč, a u vezi s člankom 5.stavka 1. Pravilnika o obavljanju djelatnosti u svezi sa zapošljavanjem ( N.N.br.28/19) , Školski odbor na sjednici održanoj dana 01.srpnja 2020.god., donosi

UVJETE POSLOVANJA

učeničkog servisa Turističko-ugostiteljske

škole Antona Štifanića Poreč

I.

Ovim Uvjetima poslovanja utvrđuju se prava i obveze Učeničkog servisa Turističko-ugostiteljske škole Antona Štifanića Poreč kao posrednika( u daljnjem tekstu: Škola/Učenički servis), učenika (izvršitelja posla) i naručitelja posla, au svezi povremenog rada redovitih učenika, sukladno važećim zakonskim i podzakonskim propisima.

II.

Škola ima Rješenje Ministarstva rada i socijalne skrbi, KLASA: UP/I-102-02/02-02/05, URBROJ: 524-04/1-1-02-2 od 03.listopada 2002.god. za obavljanje poslova posredovanja za povremeni rad učenika.

III.

Član učeničkog servisa može biti svaki učenik Škole s navršenih 15 godina, koji se želi učlaniti u učenički servis uz suglasnost zakonskog zastupnika, odnosno skrbnika.

Članom učeničkog servisa može postati i bilo koji učenik srednjoškolske ustanove sa sjedištem na području Istarske županije s kojom Škola ima pisani sporazum o mogućnostima korištenja usluga Učeničkog servisa škole, pod jednakim uvjetima koji vrijede i za učenike Škole.

IV.

Potrebni dokumenti za učlanjenje u učenički servis Škole:

* 1 fotografija ( format koji vrijedi za osobnu iskaznicu)
* uplaćena članarina od 15,00kn
* broj otvorenog žiro računa na ime učenika ( preslika ugovora ili kartice računa)
* osobni podaci, OIB učenika, adresa prebivališta/boravišta učenika
* podatak o broju mobitela za lakše komuniciranje
* ispunjen evidencijski list učenika
* potvrda srednjoškolske ustanove o statusu redovnog učenika – za učenike drugih srednjoškolskih ustanova

V.

Prikupljeni podaci smiju se koristiti samo za potrebe rada učeničkog servisa, identificiranje učenika, posredovanje pri zapošljavanju, popunjavanje stavki odgovarajućih Ugovora o povremenom radu redovitih učenika u skladu s propisima kojima je regulirano to područje.

VI.

Članarina u učeničkom servisu iznosi 15,00 kn koja se uplaćuje samo jednom, prilikom upisa učenika u učenički servis kada se i izrađuje učenička iskaznica. Članstvo u učeničkom servisu traje do prestanka statusa redovitog učenika. Učenici drugih škola moraju svake godine donositi potvrdu da su redovni učenici.

VII.

Naziv ugovora je „ Ugovor o povremenom radu redovitog učenika“ i isti se sklapa za vrijeme zimskog, proljetnog i ljetnog odmora, čije trajanje za svaku godinu propisuje ministar nadležan za obrazovanje.

VIII.

Ugovor sklapa učenik ( uz supotpis zakonskog zastupnika ili skrbnika ) i naručitelj posla ( poslodavac), a uz posredovanje Škole ( učeničkog servisa).

Sklapanjem ugovora uz supotpis zakonskog zastupnika, smatra se da je dana i pisana suglasnost zakonskog zastupnika za posredovanje u konkretnom pravnom poslu u smislu članka 10. Pravilnika o obavljanju djelatnosti u svezi sa zapošljavanjem.

IX.

Bitni elementi Ugovora su: broj pod kojim je Škola upisana u evidenciju ministarstva nadležnog za rad, ime i prezime učenika, prebivalište učenika, OIB učenika, broj članske iskaznice, puni naziv i sjedište naručitelja posla ,OIB naručitelja posla, podatke o vrsti posla, broju radnih sati, cijeni sata rada i iznosu zarade.

X.

Ugovor se sklapa u tri istovjetna primjerka i odgovornost je naručitelja posla (poslodavca) da ga vrati u učenički servis sukladno točki 11. u tom roku.

Učenik ne može početi raditi prije nego što mu je uručen Ugovor o povremenom radu redovitog učenika.

XI.

Naručitelj posla dužan je ovjeriti i dopuniti ugovor sa stvarnim brojem sati rada i iznosom zarade učenika u roku od 15 dana nakon obavljenog posla, odnosno nakon što mu je učenik po obavljenom poslu dostavio ugovor.

Svojim potpisom i pečatom naručitelj posla (poslodavac) potvrđuje da je član učeničkog servisa čije je ime navedeno u ugovoru obavio navedeni posao.

Naručitelj posla dužan je dostaviti ovjeren ugovor u učenički servis, a nakon izvršenog obračuna, učenički servis vratit će naručitelju posla jedan (1) primjerak ugovora.

U slučaju da učenik ne počne obavljati rad za naručitelja posla iz bilo kojeg razloga, a ugovor je izdan, naručitelj posla dužan je vratiti učeničkom servisu ugovor radi poništenja istoga.

XII.

Cijena sata rada utvrđuje se prema dogovoru naručitelja posla i izvršitelja.

XIII.

Ugovor za Školu predstavlja vjerodostojnu ispravu za obračun i naplatu od naručitelja (poslodavca):

1. zarade za obavljeni rad učenika
2. doprinosa za slučaj ozljede na radu redovitog učenika odnosno drugih doprinosa prema posebnim propisima, ( 5% posebni doprinos za mirovinsko osiguranje te 0,5% posebni doprinos za zdravstveno osiguranje zaštita zdravlja na radu )
3. naknada za učenički servis od 10% od iznosa učenikove zarade.

Naručitelj posla obvezuje se da će u roku od 8 dana podmiriti račun ispostavljen temeljem ugovora o povremenom radu redovitog učenika.

XIV.

Škola je dužna zaštiti učenika kod potraživanja zarade za obavljeni rad i odbiti svako novo sklapanje ugovora s poslodavcem koji nije podmirio ranija potraživanja učenika.

XV.

Puno radno vrijeme maloljetnog redovitog učenika koji je navršio 15 godina života može biti 8 sati dnevno i 40 sati tjedno.

Maloljetni redovan učenik koji dnevno radi više od 4 sata i 30 minuta ima pravo na odmor (stanku) od najmanje 30 minuta.

Između dva uzastopna radna maloljetni redovan učenik ima pravo na odmor (dnevni odmor) od najmanje 14 sati neprekidno.

Maloljetni redovan učenik ima pravo na tjedni odmor u trajanju najmanje od 48 sati neprekidno.

XVI.

Zabranjen je rad maloljetnog redovnog učenika u vremenu od 20 sati uvečer i 6 sati prije podne.

Zakonom o radu i na temelju njega donesenom Pravilniku o poslovima na kojima se ne može zaposliti maloljetnik, propisana je, između ostalog zabrana rada maloljetnika na poslovima s posebnim uvjetima rada, na osobito

Teškim i po zdravlje opasnim poslovima, zabrana rada u kockarnicama, salonima za igre na sreću, disko klubovima, noćnim barovima i noćnim klubovima te na sličnim poslovima koji mogu ugroziti ćudoređe maloljetnika.

XVII.

Naručitelj posla je obvezan izvršitelja posla upoznati sa svim mjerama zaštite na radu i osigurati mu zaštitu na radu, odnosno rad na siguran način, sukladno svim zakonskim i podzakonskim propisima koji reguliraju to područje.

XVIII.

Član učeničkog servisa upućen na rad dužan je savjesno i odgovorno obavljati poslove koje je prihvatio, čuvati imovinu poslodavca i odgovarati za štetu koju je počinio.

XVIX.

Škola vodi evidenciju učenika ( članova učeničkog servisa) za koje posreduje u njihovu zapošljavanju, evidenciju naručitelja posla i evidenciju o sklopljenim ugovorima.

XX.

Sklapanjem ugovora o povremenom radu redovitih učenika, naručitelj posla i učenik (izvršitelj posla), potvrđuju da prihvaćaju Uvjete poslovanja posrednika te su dužni pridržavati se istih.

XXI.

Prikupljeni osobni podaci smiju se koristiti isključivo za potrebe posredovanja za povremeni rad redovitih učenika, sukladno odredbama Opće uredbe o zaštiti podataka(EU)2016/679 i Zakona o provedbi Opće uredbe o zaštiti podataka (N.N.br42/18).

XXII.

U slučaju spora nadležan je Općinski sud Poreč.

XXIII.

Ovi Uvjeti poslovanja Turističko-ugostiteljske škole Antona Štifanića Poreč u posredovanju za povremeni rad redovitih učenika, stupaju na snagu danom donošenja.

Zamjenica predsjednice Školskog odbora:

Jasna Legović

.